- Ingen håndfaste beviser for drap
Mandag morgen starter rettssaken mot 38-åringen som er tiltalt for å ha tatt livet av Sigrid Schjetne Giskegjerde (16). Politiet kommer til å legge frem det de mener er beviser for at 38-åringen natt til 5. august 2012 bortførte henne, og førte henne til en campingvogn på Bryn der hun ble drept på en måte som politiet ikke klarer å fastslå.Forsvarer John Christian Elden sier Sigrid-saken mangler flere svar. - Det er en indisiesak uten håndfaste eller klare bevis for drap eller hvem som er drapsmann,sier Elden. Han sier de vil utfordre alle deler av bevisførselen der det er naturlig for å se om vi er nødt til å ende på samme gjetning som politiet har gjort.VG har denne helgen publisert saker der det kommer frem at politiet har beviser som de mener knytter 38-åringen til et drap på Sigrid. Blant annet har de funnet en rekke blodspor fra Sigrid i campingvogna til 38-åringen. En campingvogn politiet mener å bevise at ingen andre har brukt. - Hva sier din klient til bevisene politiet har som knytter din ham direkte til Sigrid, og hvordan forklarer han disse blodsporene? - Vår oppfatning er at bevisførselen bør finne sted fra dag til dag i retten, og ikke i en forutgående bolk i VG. Det er imidlertid ukjent for meg at politiet skal hevde at de har konkrete bevis som knytter min klient til drap. De har ikke hevdet det selv så langt i saken, sier Elden.Fredag intervjuet VG den tidligere medsiktede 65-åringen som har fått saken sin frafalt. Han oppfordret den drapstiltalte til å si sannheten i saken. Også foreldrene til Sigrid har gjennom sin forsvarer, Harald Stabell, ytret et sterkt ønske om å få svar på ubesvarte spørsmål. - Vil tiltalte fortelle mer om saken enn han har gjort i politiavhør? - Han vil fortsette å forklare alt han vet om dødsfallet slik han har gjort til nå, og håper den medsiktede vil gjøre det samme, sier Elden.- Hva tenker din klient om at det kan sitte igjen en familie uten svar etter rettssaken? - Han gir uttrykk for at han håper de som vet svar på spørsmålene vil komme frem med dem, sier Elden. 38-åringen har selv i avhør overfor politiet forklart at han har fire teorier om hva som kan ha skjedd med Sigrid. Dette er teorier som politiet har vist stor interesse for. - Hva var årsaken til at han kom med disse teoriene? - Han har svart på alle spørsmål politiet har hatt til han under etterforskningen, herunder også når de har bedt ham om å spekulere og gjette. Innholdet av dette vil vi komme tilbake til i retten, sier Elden. Skal belyse tvil Elden har strategien klar for rettsmøtet som begynner i morgen. - Vi vil belyse alle de punkter i retten som vi mener kan gi tvil om straffeskyld, slik en forsvarers oppgave i en straffesak er, sier Elden. Han peker på at tiltalen er tatt ut slik at han ikke anklaget for å ha utvist noen straffeskyld. - Tiltalen gjelder overføring til psykisk helsevern. Han benekter imidlertid klart å ha forvoldt Sigrids død, sier Elden.I tiltalen tar påtalemyndigheten forbehold om at det likevel under hovedforhandlingen, basert på den totale bevisføringen i retten, kan bli gjort gjeldende at tiltalte er strafferettslig tilregnelig. - I så fall vil det bli nedlagt påstand om forvaring med en tidsramme på 21 år, hvilket tiltalte og forsvareren må forberede seg på, heter det i politiets tiltale fra juli i år.
John Christian Elden, forsvareren for den drapstiltalte 38-åringen i Sigrid-saken, er klar på at det ikke finnes noen beviser på at Sigrid er drept.